Tres idees de negoci es presenten en la V Fira de Projectes Empresarials del col·legi Juan XXIII
2025-07-24

El Saló d’Actes de la Casa de Cultura de Burjassot ha sigut, durant el matí de hui (28-02-2017), un autèntic viver d’empreses. El motiu ha sigut la celebració de la cinquena edició de la Fira de Projectes Empresarials del col·legi Juan XXIII que, des de fa quatre anys consecutius, se celebra en la Casa de Cultura, gràcies a la col·laboració de l’Ajuntament de Burjassot, des de l’equip de l’Agència Jove.

En el marc de la Fira, alumnes de segon curs del Cicle de Grau Superior d’Administració i Finances han presentat tres projectes que representen tres idees de negoci diferents en les quals han estat treballant durant els últims mesos, des de l’elecció de la idea inicial fins a la posada en marxa simulada del negoci, passant per anàlisi DAFO, pla de comunicació, localització, anàlisi de clients, marxandatge etc…L’alcalde de Burjassot, Rafa García ha volgut visitar aquesta Fira de Projectes Empresarials per a conèixer cadascun dels projectes presentats.

“Media Luna”, una escola infantil vespertina i nocturna amb tot tipus de serveis per als més xicotets mentre els pares treballen; “Enjoy your life”, una empresa de serveis per a ocupar-se de totes aqueixes gestions, compres o obligacions de la vida quotidiana que resten temps lliure a les persones i, finalment “Paraíso Rural”, una casa rural compromesa amb el Medi ambient i l’economia sostenible i en un entorn tan particular com és Pedralba i també Guinea Equatorial.

Després de defensar els joves emprenedors els seus respectius negocis enfront dels seus companys de primer curs i davant el jurat compost per personal tècnic de Joventut i de CEMEF, finalment ha sigut el projecte “Paraíso Rural” qui ha guanyat el primer premi, que ha sigut lliurat per Roc Senent, regidor de Promoció Econòmica de l’Ajuntament de Burjassot. Enguany, el premi ha sigut una polsera d’activitat física per als guanyadors.